
„Meg foglak fejteni, makacs rejtély…” - Jane Eyre-átiratok a 19. század közepén

Kulcsszavak: Jane Eyre; Charlotte Birch-Pfeiffer; színdarab; adaptációs formák
Kutatásom témája Charlotte Bronte Jane Eyre című regényének magyarországi élete a 19. század közepén. Magyar környezetben (a regény európai fogadtatástörténetével összhangban) valami igen érdekes történik: a Jane Eyre (és az általa hordozott nőkép) többszörös és bonyolult szövegi és kulturális közvetítésen keresztül van jelen, és hat rendkívül erőteljesen a 19. század közepén. Ez mindenekelőtt abból fakad, hogy a regény hatalmas európai sikere meglepően sok drámaátirathoz vezet. Ezekből magyar környezetben a Charlotte Birch-Pfeiffer féle a leghíresebb és legismertebb, ezt ültetik át többen is, de mindenekelőtt a korszak egyik ünnepelt drámaírója, Szigligeti Ede. Ebből is több változat terjed súgó- vagy rendezői példányként az 1850-1880-as években, közülük a legteljesebb az OSZK Kézirattára által őrzött, a Krecsányi Ignác igazgatói hagyatékából fennmaradt példány, amit kutatásom során használok. Kutatásom során elsősorban az eredeti regényszöveget hasonlítom össze a magyar nyelvű drámaátirattal, vizsgálom, hogy hol és hogyan változik meg a szöveg, a cselekmény, a szereplők, a szövegi és világképi hangsúlyok, és milyen következményei lesznek ennek: miben érzékelik az európai és magyar színházi nézők másként a regény világát, mint a regény olvasói, illetve igyekszem magyarázatot találni ezen változások okaira. Ezen kívül foglalkozom a színdarab recepciójával, a főszerepet játszó színésznőkkel, és e kettő alapján azzal, hogy mit mond el a darab és az alakítások sikere a nőkérdés korabeli, 1850-1860-as évekbeli látványos tematizálásáról, egyáltalán a nőkérdés magyarországi megítéléséről.



